KOMMISSIONENS BESLUTNING

af 24. juni 1999

om de nødvendige gennemførelsesforanstaltninger til efterkommelse af kendelse af 30. april 1999 afsagt af præsidenten for De Europæiske Fællesskabers Ret i Første Instans i sag T-44/98 RII

(meddelt under nummer K(1999) 1736)

(1999/422/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

ud fra følgende betragtninger

(1) Den 30. april 1999 afsagde præsidenten for De Europæiske Fællesskabers Ret i første Instans en kendelse i sag T-44/98 RII (Emesa Sugar (Free zone) NV - i det følgende benævnt "Emesa" - mod Kommissionen for De Europæiske Fællesskaber), ved hvilken der indrømmedes udsættelse med hensyn til anvendelsen over for Emesa af artikel 108ab i Rådets afgørelse 91/482/EØF af 25. juli 1991 om de oversøiske landes og territoriers associering med Det Europæiske Økonomiske Fællesskab(1), senest ændret ved afgørelse 97/803/EF(2), af Kommissionens forordning (EF) nr. 2553/97 af 17. december 1997 om udstedelse af importlicenser for visse produkter henhørende under KN-kode 1701, 1702, 1703 og 1704 med AVS-OLT-kumulation af oprindelsen(3) og af Kommissionens beslutning af 23. december 1997 (VI/51329)(4), (i det følgende benævnt "kendelsen");

(2) ved kendelsen fik Emesa desuden på visse betingelser og med visse restriktioner tilladelse til at indføre formalet sukker med oprindelse i oversøiske lande og territorier (OLT), jf. artikel 6 i bilag II til afgørelse 91/482/EØF, på de betingelser, der var opstillet i nævnte afgørelse i den affattelse, der var gældende indtil den 30. november 1997;

(3) for at give Emesa mulighed for at foretage de transaktioner, som kendelsen giver tilladelse til, er det nødvendigt at fastsætte gennemførelsesbestemmelser, som medlemsstaterne og Emesa skal overholde -

VEDTAGET FØLGENDE BESLUTNING:

Artikel 1

Emesa Sugar (Free Zone) NV, et i henhold til arubansk ret oprettet selskab med hjemsted i Oranjestad (Aruba), gives tilladelse til i perioden 1. maj 1999 - 31. oktober 1999 til EF at indføre 7500 tons formalet sukker med oprindelse i OLT, jf. artikel 6 i bilag II til afgørelse 91/482/EØF, på følgende betingelser:

1) Indførsel er betinget af, at der forelægges en importlicens; medlemsstaternes myndigheder udsteder licenser i overensstemmelse med de relevante bestemmelser i Kommissionens forordning (EØF) nr. 3719/88(5).

I licensens rubrik 24 anføres følgende: "KENDELSE AF 30.4.1999 AFSAGT AF PRÆSIDENTEN FOR RETTEN I FØRSTE INSTANS I SAG T-44 RII".

Emesa stiller en sikkerhed på 3 EUR/ton; denne sikkerhed frigives, når indførslen er foretaget i overensstemmelse med importlicensen.

2) Sukker med oprindelse i OLT, der indføres til EF i medfør af kendelsen, skal sælges til en pris på mindst 63,19 EUR/100 kg hvidt sukker af standardkvalitet som defineret i Rådets forordning (EØF) nr. 793/72(6).

Foruden den sikkerhed, der er nævnt i nr. 1, sidste afsnit, stiller Emesa ved det toldsted, der foretager toldbehandlingen med henblik på overgang til fri omsætning, senest på dagen for frembydelsen af sukkeret i forbindelse med toldangivelsen, en bankgaranti på 28 USD/ton.

Garantien frigives efter afgørelse herom fra Rettens præsident til fordel for Emesa, hvis EF-Domstolen i sag C-17/98 måtte statuere, at artikel 108b i afgørelse 91/482/EØF er ugyldig.

Artikel 2

Udstedelsen af den eller de pågældende importlicenser og indførslen af varerne skal finde sted senest den 31. oktober 1999.

Artikel 3

Emesa må ikke indgive nogen importlicensansøgning i henhold til forordning (EF) nr. 2553/97.

Artikel 4

Bestemmelserne i Rådets forordning (EØF) nr. 2913/92(7) finder anvendelse, i det omfang de ikke er i strid med de øvrige bestemmelser i denne beslutning.

Artikel 5

Denne beslutning anvendes fra den. 1. juni 1999.

Artikel 6

Denne beslutning er rettet til medlemsstaterne og Emesa Sugar (Free Zone) NV.

Udfærdiget i Bruxelles, den 24. juni 1999.

På Kommissionens vegne

Franz FISCHLER

Medlem af Kommissionen

(1) EFT L 263 af 19.9.1991, s. 1.

(2) EFT L 329 af 29.11.1997, s. 50.

(3) EFT L 349 af 19.12.1997, s. 26.

(4) Ikke offentliggjort i EFT.

(5) EFT L 331 af 2.12.1988, s. 1.

(6) EFT L 94 af 21.4.1972, s. 1.

(7) EFT L 302 af 19.10.1992, s. 1.